Suid-Gautengse TV-sterre wil jonges motiveer | Netwerk24
Suid-Gautengse TV-sterre wil jonges motiveer
Jenine GroblerFoto:'s MARILIZE COETZEE PHOTOGRAPHY
Vier uit die 12 jong vroue wat op 'n splinternuwe realiteitsreeks op TV te sien is, is Suid-Gautengers.
Jenine Grobler (24) van Vanderbijlpark in die Vaaldriehoek en die twee Oos-Randers Colleen Fourie (28) van Benoni en Nonkululeko Indlovukazi (21) van Kempton Park verskyn almal op Maandagaande op Ster-Status op Via.
Boonop is die Pretorianer Alicia du Preez (26) oorspronklik van Vereeniging.
"Die televisieprogram is die eerste van sy soort in Suid-Afrika en fokus daarop om vroue tussen 20 en 35 aan die vermaakbedryf bekend te stel," lui 'n mediaverklaring van die program.
Die vroue moes tydens die opname verskeie slypskole bywoon en talle uitdagings oorkom om hulle op 'n suksesvolle lewe in die kollig voor te berei.
Jaenette Jacobs (32), 'n gesondheids- en verkoopsbestuurder van Pretoria, is onlangs by die Atterbury-teater in Pretoria as die kompetisiewenner aangewys.
Sy kry nou die geleentheid om haar kolligdrome plaaslik en internasionaal in New York, Amerika, te verwesenlik.
Sy het ook met onder meer skoonheidsprodukte en 'n toneelspelkursus weggestap.
Grobler, wat reeds as Anastasia in die televisiereeks Getroud met rugby te sien is, was die naaswenner. Sy het ook die beste portefeulje gehad.
Du Preez, 'n dieetkundige, is as die wenner van die afdeling vir liefdadigheid aangewys. Sy het ook die debutant-afdeling gewen.
Indlovukazi, versekeringsmakelaar en gesertifiseerde eiendomsagent, is as die SterAmbassadeur aangewys.
Grobler sê die kompetisie was 'n geleentheid om haarself uit te daag en nuwe dinge te leer.
"Ek wil nou jong meisies, veral dié van klein dorpies, motiveer om groot drome na te streef, al lyk dit onmoontlik."
Ook Indlovukazi wil dié platform benut om jong mense te inspireer.
"Dit voel werklik of ek fisiek en emosioneel gereed is om 'n merkwaardige verskil te maak," sê sy.
Sy het die stigting IziNdlovukazi begin om jong meisies te bemagtig.
Mishandeling is veral vir Indlovukazi, wat self 'n slagoffer van seksuele mishandeling was, 'n kwessie na aan die hart.
Sy is by die Womb Foundation betrokke, waar sy vroue ondersteun wat reeds deur verskeie tipes mishandelings is.
Du Preez sê sy wil mense motiveer deur haar stories en uitdagings wat sy moes oorkom.
Fourie, 'n verkoopskonsultant, sê haar fokus was tydens die kompetisie om alles in te neem en te geniet. "Ek het besef dit nie gaan oor waar ek eindig nie, maar eerder oor hoeveel ek gegroei het," sê sy.